Byrettens dom stadfæstes, således at tiltalte frifindes, i sag om forbud mod at benytte fremmede nationalflag
Ret: Højesteret (3. instans)
Faggruppe: Straffesag — Bødesag
Sagsemner: Forbrydelser mod den offentlige orden;

Flagning med det amerikanske flag

Dom afsagt den 22. juni 2023

Sag 3/2023

Anklagemyndigheden
mod
Tiltalte

Der var ikke den nødvendige hjemmel til at forbyde borger at flage med det
amerikanske flag

Den 9. april 2018 vajede det amerikanske flag fra en flagstang på Tiltaltes bopæl.
For denne handling blev Tiltalte ved landsrettens dom af 7. november 2022 fundet
skyldig i overtrædelse af straffelovens § 110 c, stk. 1, jf. bekendtgørelse nr. 103 af
10. april 1915 om forbud mod at benytte fremmede nationsflag
(flagbekendtgørelsen).

Forbuddet mod at flage med fremmede nationalflag er fastsat i
flagbekendtgørelsen fra 1915 i tilslutning til en kongelig resolution af 7. juli 1854,
som efter sin ordlyd modificerede en kongelig resolution af 21. december 1833 om
generelt flagningsforbud.

Højesteret fastslog ud fra en vurdering af, hvilke hjemmelskrav der i dag må stilles
ved indgreb af den pågældende karakter i borgernes rettigheder, at
flagbekendtgørelsens forbud mod at flage med fremmede landes nationalflag ikke
har den nødvendige hjemmel i resolutionen fra 1833, som blev udstedt af kongen
under enevælden, eller i sædvaneretlige betragtninger. Tiltalte blev herefter
frifundet.

Højesteret fandt i øvrigt anledning til at bemærke bl.a., at efter Højesterets
opfattelse kan borgeres flagning med fremmede landes nationalflag i dag i
almindelighed ikke anses for en overtrædelse af et forbud ”til værn for statens
forsvars - eller neutralitetsforanstaltninger ”som anført i straffelovens § 110 c, stk.
1.

Landsretten var nået til et andet resultat.